## Zakon o industrijskom obličju

### NN 78/1999 (23.7.1999.), Zakon o industrijskom obličju

# ZASTUPNIČKI DOM HRVATSKOGA DRŽAVNOG SABORA

Na temelju članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O INDUSTRIJSKOM OBLIČJU**

Proglašavam Zakon o industrijskom obličju, koji je donio Zastupnički
dom Hrvatskoga državnog sabora na sjednici 30. lipnja 1999. godine.

Broj: 01-081-99-1355/2
Zagreb, 8. srpnja 1999.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O INDUSTRIJSKOM OBLIČJU**

Dio prvi

TEMELJNE ODREDBE

*Predmet zakona*

Članak 1.

Ovim se Zakonom uređuje zaštita obličja proizvoda, utvrđuju uvjeti i
postupak stjecanja industrijskoga obličja, prava i obveze ovlaštenika,
povrede prava, trajanje, poništaj i presanak prava, te sudska zaštita.

*Predmet zaštite*

Članak 2.

(1) Industrijskim obličjem štiti se prostorno ili plošno obličje cijeloga
proizvoda ili njegovoga dijela u mjeri u kojoj udovoljava uvjetima novosti
i osobitosti.

(2) Za potrebe ovoga Zakona izraz obličje znači pojavnost (vanjski izgled)
proizvoda, ili dijela proizvoda koja je određena njegovim vidljivim obilježjima,
posebice: oblikom, obrisom (konturama), kompozicijom boja, teksturom, crtama,
šarama, ili kombinacijama navedenih obilježja.

(3) Za potrebe ovoga Zakona izraz proizvod znači bilo koji industrijski
ili zanatski proizveden predmet.

(4) Obličje sadržano u, ili primijenjeno na proizvod koji čini dio namijenjen
uklapanju u složeni proizvod, može se štititi industrijskim obličjem ako
ugrađeni dio za čije se obličje zahtijeva zaštita ostaje vidljiv pri normalnoj
uporabi složenoga proizvoda i ako vidljiva obilježja ugrađenoga dijela
samostalno udovoljavaju uvjetima novosti i osobitosti.

(5) Normalna uporaba u smislu prethodnoga stavka ovoga članka znači
namjensku uporabu od strane korisnika proizvoda i ne uključuje održavanje
i popravak proizvoda.

*Novost obličja*

Članak 3.

Obličje proizvoda će se smatrati novim ako nije istovjetno s obličjem
koje je bilo dostupno javnosti prije datuma podnošenja prijave, odnosno
ako je zahtijevano pravo prvenstva, prije priznatog datuma prvenstva.

*Osobitost obličja*

Članak 4.

(1) Obličje proizvoda će se smatrati osobitim ako se ukupni dojam koji
ostavlja na korisnika proizvoda bitno razlikuje od ukupnoga dojma koji
na toga korisnika ostavlja bilo koje obličje ranije dostupno javnosti.

(2) Obličje proizvoda se neće smatrati osobitim samo zbog činjenice
što se odnosi na druge proizvode.

(3) Pri ocjeni osobitosti obličja proizvoda, uzet će se u obzir stupanj
slobode koju je imao oblikovatelj u stvaranju novoga obličja proizvoda.

*Dostupnost javnosti*

Članak 5.

(1) Za ocjenu novosti i osobitosti obličja proizvoda u smislu članka
3. i 4. ovoga Zakona, smatrat će se da je ono učinjeno dostupnim javnosti
ako je:

1. objavljeno slijedom prijave ili priznanja industrijskoga obličja
ili na koji drugi način, ili

2. izlagano ili rabljeno na tržištu, ili

3. otkriveno na drugi način koji ga je u normalnim poslovnim odnosima
učinio poznatim odgovarajućim poslovnim krugovima u Republici Hrvatskoj.

(2) Neće utjecati na ocjenu novosti i osobitosti obličja proizvoda u
smislu članka 3. i 4. ovoga Zakona ako je ono, najviše dvanaest mjeseci
prije datuma podnošenja prijave, odnosno ako je zatraženo pravo prvenstva
prije datuma priznatog prava prvenstva, učinjeno dostupnim javnosti od
strane oblikovatelja, njegovoga pravnog sljednika, ili treće osobe kao
rezultat podataka datih ili aktivnosti poduzetih od strane oblikovatelja
ili njegovoga pravnog sljednika.

(3) Stavak 2. ovoga članka primijenit će se i u slučaju kada je obličje
učinjeno dostupnim javnosti od strane treće osobe koja je na neovlašten
način došla do podataka o obličju proizvoda ili su joj priopćeni kao povjerljivi
podaci.

*Uvjeti zaštite - apsolutni razlozi za isključenje*

Članak 6.

Industrijskim obličjem se neće zaštititi obličje proizvoda koje:

1. nije predmet zaštite u smislu članka 2. ovoga Zakona,

2. je protivno javnom poretku i ćudoređu,

3. isključivo predstavlja tehnički plan ili skicu,

4. isključivo predstavlja kartografsko ili fotografsko djelo,

5. sadržava, čini ili u bitnome oponaša državni ili drugi javni grb,
zastavu ili amblem, naziv ili kraticu naziva neke zemlje ili međunarodne
organizacije, osim uz odobrenje nadležnoga tijela te zemlje ili organizacije,

6. sadržava, čini ili u bitnome oponaša lik znamenite osobe, osim uz
odobrenje te osobe odnosno tijela ili osobe ovlaštene da skrbi o liku umrle
znamenite osobe.

*Uvjeti zaštite - relativni razlozi za isključenje*

Članak 7.

(1) Industrijskim obličjem se ne može zaštititi obličje proizvoda:

1. koje nije novo u smislu članka 3. i 5. ovoga Zakona,

2. koje nije osobito u smislu članka 4. i 5. ovoga Zakona,

3. koje je isključivo uvjetovano vrstom toga proizvoda ili proizvoda
u koji se ugrađuje, odnosno tehničkim i funkcionalnim karakteristikama
nužnim za postizanje određenoga tehničkoga rezultata ili normalnog funkcioniranja
bilo kojeg od tih proizvoda.

(2) Industrijskim obličjem se ne može zaštititi obličje proizvoda kojim
se povređuju ranije stečena prava nositelja navedenih u članku 24. stavku
1. točkama od 1. do 5. ovoga Zakona.

(3) Razloge za isključenje iz zaštite industrijskim obličjem prema stavku
2. ovoga članka može prizvati samo podnositelj ranije prijave ili nositelj
ranijeg prava.

*Ovlaštenici za stjecanje industrijskoga obličja*

Članak 8.

(1) Oblikovatelj ili njegov pravni sljednik ovlašteni su za pokretanje
postupka i stjecanje industrijskoga obličja sukladno ovom Zakonu.

(2) Ako oblikovatelj nije i podnositelj prijave industrijskoga obličja,
podnositelj prijave će se smatrati ovlaštenikom dok se ne dokaže suprotno.

(3) Ako je više oblikovatelja sudjelovalo u izradi industrijskoga obličja,
svi oblikovatelji ili njihovi pravni sljednici smatraju se ovlaštenicima
odnosno sunositeljima prava posrednom primjenom Zakona o vlasništvu i drugim
stvarnim pravima ("Narodne novine" br. 91/96.). Sunositeljstvo prava utvrđuje
se razmjerno doprinosu ovlaštenika ako drukčije nije ugovoreno. Ako doprinos
oblikovatelja nije utvrđen, smatra se da je jednak.

(4) Osoba koja je u izradi industrijskoga obličja pružala samo tehničku
pomoć, ne smatra se oblikovateljem.

*Jednak položaj stranih fizičkih i pravnih osoba*

Članak 9.

Strane fizičke i pravne osobe uživaju prema ovom Zakonu jednaka prava
kao državljani Republike Hrvatske ili pravne osobe sa sjedištem u Republici
Hrvatskoj, ako to proizlazi iz međunarodnih ugovora koji obvezuju Republiku
Hrvatsku ili iz primjene načela uzajamnosti.

Dio drugi

POSTUPAK ZA PRIZNANJE INDUSTRIJSKOGA OBLIČJA

*Ovlaštenje Zavoda*

Članak 10.

(1) Upravne poslove koji se odnose na zaštitu industrijskoga obličja
obavlja Državni zavod za intelektualno vlasništvo (u daljnjem tekstu: Zavod).

(2) Protiv upravnih akata koje donosi Zavod nije dopuštena žalba, ali
se može pokrenuti upravni spor.

*Podnošenje prijave*

Članak 11.

(1) Postupak za priznanje industrijskoga obličja pokreće se podneskom
koji sadržava zahtjev za priznanje industrijskoga obličja i druge bitne
sastojke propisane ovim Zakonom (u daljnjem tekstu: prijava industrijskoga
obličja).

(2) Ako se prijava odnosi na jedno obličje (u daljnjem tekstu: pojedinačna
prijava) ono se može primjenjivati na jedan ili više proizvoda.

(3) Ako se prijava odnosi na više različitih obličja (u daljnjem tekstu:
višestruka prijava), sva obličja za koje se zahtijeva zaštita moraju se
odnositi na proizvode svrstane u jedan podrazred prema Lokarnskom sporazumu
o ustanovljenju međunarodne klasifikacije za industrijski dizajn (u daljnjem
tekstu: Međunarodna klasifikacija)

*Sadržaj prijave (najnužniji uvjeti)*

Članak 12.

(1) Prijava industrijskoga obličja treba sadržavati:

1. zahtjev za priznanje industrijskoga obličja,

2. podatke dostatne da se utvrdi tko je podnositelj prijave,

3. fotografiju i grafički prikaz obličja za koje se zahtijeva zaštita,

4. podatke dostatne za uspostavu veze s podnositeljem prijave ili njegovim
zastupnikom, ako ga ima, poštom,

5. naznaku proizvoda na koje se obličje primjenjuje prema Međunarodnoj
klasifikaciji,

6. naznaku radi li se o pojedinačnoj ili višestrukoj prijavi, te u slučaju
višestruke prijave, naznaku ukupnoga broja obličja za koje se zahtijeva
zaštita.

(2) Ako je podnesen zahtjev za odgodu objave prijave industrijskoga
obličja sukladno članku 23. stavku 1. ovoga Zakona, obličje može biti predstavljeno
uzorkom samoga proizvoda ili njegova dijela umjesto fotografijom ili grafičkim
prikazom.

(3) Smatra se da je prijava industrijskoga obličja podnesena ako udovoljava
uvjetima iz stavka 1. i 2. ovoga članka.

(4) Drugi sastojci i prilozi uz prijavu moraju biti podneseni na način
i u broju primjeraka kako je određeno Pravilnikom kojim se uređuje provedba
ovoga Zakona (u daljnjem tekstu: Pravilnik).

*Razdvajanje prijave industrijskoga obličja*

Članak 13.

(1) Višestruka prijava industrijskoga obličja može se, na zahtjev podnositelja
prijave, tijekom postupka za priznanje industrijskoga obličja podijeliti
u dvije ili više prijava tako da se svaka odnosi na jedno ili više obličja
proizvoda.

(2) Razdvojene prijave zadržavaju isto pravo prvenstva kao razdvojena
višestruka prijava.

*Prvenstvo podnošenja prijave*

Članak 14.

Ako je prijava industrijskoga obličja podnesena u skladu s člankom 12.
stavkom 1. i 2., podnositelj prijave stječe pravo prvenstva s datumom podnošenja
prijave u odnosu na svakoga drugog podnositelja koji kasnije podnese prijavu
industrijskoga obličja za istovjetno obličje u smislu članka 3. ovoga Zakona,
ili obličje koje se razlikuje samo u nevažnim pojedinostima, u smislu članka
4. ovoga Zakona.

*Unijsko pravo prvenstva*

Članak 15.

(1) Ako je podnositelj prijave industrijskoga obličja prvi put podnio
prijavu u nekoj državi članici međunarodne unije utemeljene Pariškom konvencijom
za zaštitu industrijskoga vlasništva (u daljnjem tekstu: Pariška unija),
može se, prilikom podnošenja prijave za isto industrijsko obličje u Republici
Hrvatskoj, pozvati na datum prvoga podnošenja, pod uvjetom da prijavu u
Republici Hrvatskoj podnese u roku od šest mjeseci od toga datuma.

(2) Podnositelj prijave koji se poziva na unijsko pravo prvenstva mora
u prijavi koju podnosi Zavodu navesti bitne podatke o prijavi na koju se
poziva (država, datum i broj prijave), te najkasnije u roku od tri mjeseca
od dana podnošenja prijave Zavodu priložiti prijepis prve prijave ovjeren
od nadležnoga tijela države članice Pariške unije, te prijevod prijepisa
na hrvatski jezik.

*Izložbeno pravo prvenstva*

Članak 16.

(1) Ako je podnositelj prijave izlagao proizvode koji sadrže ili čine
industrijsko obličje na službenoj ili službeno priznatoj međunarodnoj izložbi
u Republici Hrvatskoj ili u nekoj od država članica Pariške unije, može
zahtijevati da mu se kao datum prve prijave prizna datum prvoga dana izlaganja
proizvoda, pod uvjetom da prijavu u Republici Hrvatskoj podnese u roku
od šest mjeseci od toga datuma.

(2) Podnositelj prijave koji se poziva na izložbeno pravo prvenstva
dužan je uz prijavu koju podnosi Zavodu podnijeti potvrdu izdanu od strane
nadležnoga tijela države članice Pariške unije iz koje su vidljivi podaci
o vrsti izložbe, mjestu njezina održavanja, datumu otvaranja i zatvaranja
i prvom danu izlaganja proizvoda navedenih u prijavi, te dokaz o istovjetnosti
izlaganoga i prijavljenog obličja proizvoda.

*Ispitivanje urednosti prijave industrijskoga obličja*

Članak 17.

(1) Postupak ispitivanja urednosti prijave industrijskoga obličja obuhvaća
ispitivanje svih uvjeta propisanih ovim Zakonom.

(2) Prijava industrijskoga obličja je uredna ako je:

1. podnesena pojedinačna ili višestruka prijava u smislu članka 11.
stavka 2. i 3. ovoga Zakona,

2. uplaćena propisana pristojba za prijavu i naknada troškova postupka,
odnosno uplaćena propisana pristojba za zahtjev za odgodu objave prijave
u smislu članka 23. stavka 1., te priložen dokaz o plaćenoj pristojbi,

3. sastavljena tako da sadržava sve potrebne sastojke i priloge u smislu
članka 12. stavka 1., 2. i 4. ovoga Zakona,

4. priložena uredna punomoć za zastupanje ako je prijava podnesena preko
zastupnika.

*Uređivanje prijave industrijskoga obličja*

Članak 18.

(1) Ako prijava udovoljava uvjetima iz članka 12. stavka 1. i 2. ovoga
Zakona, ali nije podnesena tako da sadržava sve potrebne sastojke i priloge
u skladu s ovim Zakonom i Pravilnikom, Zavod poziva podnositelja prijave
da u roku od 60 dana od dana primitka poziva istu dopuni.

(2) Ako podnositelj prijave u propisanom roku uredi prijavu, smatrat
će se da je prijava od početka bila uredna.

(3) Ako prijava ne udovoljava uvjetima iz članka 12. stavka 1. i 2.
ovoga Zakona, ne smatra se prijavom industrijskoga obličja, te Zavod poziva
podnositelja da u roku iz stavka 1. ovoga članka dopuni podneseni zahtjev.

(4) Datum primitka uređene prijave industrijskoga obličja u smislu članka
12. stavka 1. i 2. ovoga Zakona smatra se danom za utvrđivanje prvenstva
iz članka 14. ovoga Zakona.

*Produženje roka*

Članak 19.

Na obrazloženi zahtjev podnositelja prijave, rok iz članka 18. stavka
1. ovoga Zakona, može se iz opravdanih razloga produžiti najviše za 60
dana.

*Odbacivanje prijave*

Članak 20.

Ako podnositelj prijave industrijskoga obličja u određenom roku ne postupi
prema pozivu i ne dopuni prijavu u smislu članka 18. stavka 1. i 3. ovoga
Zakona, prijava se zaključkom odbacuje.

*Odbijanje ili djelomično prihvaćanje prijave industrijskoga
obličja*

Članak 21.

(1) Ako je obličje za koje se podnosi prijava industrijskoga obličja
isključeno ili djelomično isključeno iz zaštite iz razloga navedenih u
članku 6. ovoga Zakona, Zavod donosi rješenje o odbijanju ili djelomičnom
prihvaćanju prijave.

(2) Rješenje o odbijanju ili rješenje o djelomičnom prihvaćanju prijave
industrijskoga obličja ne može se donijeti ako podnositelj prijave prethodno
nije u pisanom obliku upoznat i pozvan da se očituje o razlozima zbog kojih
se predloženo obličje isključuje iz zaštite, u cijelosti ili djelomično.

(3) Podnositelj prijave industrijskoga obličja ima pravo u roku od 60
dana od dana primitka pisane obavijesti očitovati se o razlozima isključenja
obličja iz zaštite i podnijeti dokaze o mogućim novim činjenicama koje
bi mogle utjecati na konačnu odluku Zavoda.

(4) Na obrazloženi zahtjev podnositelja prijave, rok iz stavka 3. ovoga
članka može se produžiti najviše za 60 dana.

*Objava prijave*

Članak 22.

(1) Ako prijava industrijskoga obličja udovoljava svim uvjetima za urednost
prijave u smislu članka 17. stavka 2., ako obličje proizvoda nije isključeno
iz zaštite u smislu članka 6. ovoga Zakona i ako je plaćena propisana naknada
troškova objave, podaci iz prijave se objavljuju u službenom glasilu Zavoda.

(2) Objava prijave industrijskoga obličja će se odgoditi ako je podnositelj
prijave uz prijavu podnio i zahtjev za odgodu objave u smislu članka 23.
ovoga Zakona. U tom slučaju objavit će se samo podatak da je prijava podnešena.

(3) Sadržaj podataka iz prijave i podataka o prijavi za koju je zatražena
odgoda objave, koji se objavljuju u službenom glasilu Zavoda propisuju
se Pravilnikom.

*Odgoda objave prijave*

Članak 23.

(1) Podnositelj prijave industrijskoga obličja za plošno obličje proizvoda
može istovremeno s prijavom podnijeti i zahtjev za odgodu objave prijave
za razdoblje od 12 mjeseci računajući od datuma podnošenja prijave i zahtjeva
Zavodu.

(2) U slučaju iz stavka 1. ovoga članka Zavod će, po isteku razdoblja
odgode objave prijave, pozvati podnositelja da u roku od 30 dana od dana
primitka poziva dostavi fotografije ili grafičke prikaze plošnih obličja
iz prijave.

(3) Ako podnositelj prijave industrijskoga obličja ne udovolji pozivu
iz prethodnoga stavka ovoga članka, zaštita prestaje s danom isteka razdoblja
odgode objave prijave.

*Prigovor*

Članak 24.

(1) Prigovor na objavljenu prijavu industrijskoga obličja može, u roku
od tri mjeseca računajući od datuma objave, podnijeti Zavodu:

1. nositelj ranijega industrijskoga obličja ili podnositelj ranije prijave
industrijskoga obličja;

2. osoba koja je u vrijeme podnošenja prijave industrijskoga obličja
imala tvrtku pod uvjetom da je ta tvrtka ili njezin bitni dio istovjetan
s objavljenim obličjem ili ga objavljeno obličje u bitnome oponaša;

3. fizička osoba čije je ime i prezime, ili lik istovjetan s objavljenim
obličjem ili ga objavljeno obličje u bitnome oponaša;

4. nositelj ranijega prava industrijskoga vlasništva, ako je predmet
toga prava istovjetan s objavljenim obličjem ili ga objavljeno obličje
u bitnome oponaša;

5. svaka osoba koja ima autorsko pravo na djelo koje je istovjetno s
objavljenim obličjem ili ga objavljeno obličje u bitnome oponaša;

6. svaka zainteresirana osoba koja smatra da objavljeno obličje ne udovoljava
uvjetima novosti ili osobitosti ili je isključivo uvjetovano vrstom odnosno
funkcionalnim karakteristikama proizvoda u smislu članka 7. stavka 1. ovoga
Zakona.

(2) Rok za podnošenje prigovora propisan u stavku 1. ovoga članka ne
može se produžavati.

(3) Prigovor mora biti podnesen na način kako je određeno Pravilnikom.

*Postupak povodom prigovora*

Članak 25.

(1) Zavod provjerava je li prigovor podnesen od osobe koja ima pravo
na podnošenje prigovora u smislu članka 24. stavka 1. ovoga Zakona, je
li prigovor podnesen u propisanom roku, te je li utemeljen i popraćen odgovarajućom
dokumentacijom.

(2) Ako nisu ispunjeni uvjeti iz stavka 1. ovoga članka, Zavod donosi
zaključak o odbacivanju prigovora.

(3) Ako su ispunjeni uvjeti iz stavka 1. ovoga članka, Zavod obavješćuje
podnositelja prijave industrijskoga obličja o razlozima navedenim u prigovoru
i poziva ga da se u roku od 30 dana očituje.

(4) Ako se podnositelj prijave ne očituje o razlozima navedenim u prigovoru
u roku iz stavka 3. ovoga članka, smatrat će se da se podnositelj prijave
ne protivi razlozima navedenim u prigovoru te će prijava biti odbijena
u granicama razloga navedenih u prigovoru.

*Ispitivanje prigovora*

Članak 26.

(1) Ako se podnositelj prijave industrijskoga obličja očituje o razlozima
navedenim u prigovoru i dostavi svoje primjedbe kojima se protivi prigovoru,
Zavod ispituje opravdanost prigovora u granicama navedenih razloga uzimajući
u obzir činjenice i podnesene dokaze.

(2) Ako Zavod utvrdi da je prigovor neopravdan, prigovor se odbija i
o tome se dostavlja rješenje podnositelju prijave i podnositelju prigovora.

(3) Ako Zavod u postupku ispitivanja prigovora utvrdi da je prigovor
opravdan, on odbija ili djelomično prihvaća prijavu industrijskoga obličja
i o tome dostavlja rješenje podnositelju prijave i podnositelju prigovora.

*Priznanje industrijskoga obličja i upis u registar*

Članak 27.

(1) Ako razlozi navedeni u članku 6. i članku 7. stavku 1. i 2. ovoga
Zakona ne čine zapreku za priznanje industrijskoga obličja, industrijsko
obličje se upisuje u registar industrijskih obličja na temelju rješenja
o priznanju industrijskoga obličja, uz uvjet da je prethodno plaćena pristojba
i naknada troškova postupka održavanja za prvo petogodišnje razdoblje održavanja
industrijskoga obličja u vrijednosti.

(2) Ako pristojba za prvo petogodišnje razdoblje održavanja industrijskoga
obličja u vrijednosti ne bude plaćena, prijava industrijskoga obličja se
zaključkom odbacuje.

*Objava industrijskoga obličja*

Članak 28.

(1) Podaci o industrijskom obličju objavljuju se u službenom glasilu
Zavoda najkasnije tri mjeseca od datuma upisa industrijskoga obličja u
registar.

(2) Podaci koji se objavljuju u službenom glasilu Zavoda propisuju se
Pravilnikom.

(3) Za objavu industrijskoga obličja uplaćuje se propisana naknada troškova
objave industrijskoga obličja u službenom glasilu Zavoda.

*Isprava o industrijskom obličju*

Članak 29.

(1) Nakon upisa industrijskoga obličja u registar i nakon uplate propisane
naknade troškova izdavanja Isprave o industrijskom obličju, Zavod izdaje
nositelju prava Ispravu o industrijskom obličju najkasnije šest mjeseci
od datuma objave industrijskoga obličja u službenom glasilu Zavoda.

(2) Podaci koje sadržava Isprava o industrijskom obličju propisuju se
Pravilnikom.

Dio treći

UČINCI INDUSTRIJSKOGA OBLIČJA

*Moralna prava oblikovatelja*

Članak 30.

(1) Oblikovatelj, neovisno o tome je li podnositelj prijave ili nositelj
prava, uvijek ima pravo biti naveden kao oblikovatelj industrijskoga obličja
u svim dokumentima i javnim izlaganjima.

(2) Prijenos ili odricanje od prava iz prethodnoga stavka smatra se
ništavim.

(3) Ako je više oblikovatelja sudjelovalo u izradi industrijskoga obličja,
svi oblikovatelji imaju jednako pravo na naslov oblikovatelja industrijskoga
obličja neovisno o doprinosu u izradi industrijskoga obličja tako da svi
moraju biti nabrojani.

*Isključiva prava*

Članak 31.

(1) Nositelj industrijskoga obličja stječe isključiva prava korištenja
zaštićenoga obličja proizvoda i sprečavanja njegova neovlaštenoga korištenja
prema trećim osobama.

(2) Treća osoba ne može bez suglasnosti nositelja industrijskoga obličja
izrađivati, nuditi, stavljati u promet (na tržište), uvoziti, izvoziti
ili rabiti proizvod koji sadržava, čini ili u bitnome oponaša zaštićeno
obličje proizvoda niti skladištiti takav proizvod u navedene svrhe.

(3) Podnositelj prijave industrijskoga obličja čija je objava odgođena
u smislu članka 22. stavka 2. ovoga Zakona, isključiva prava iz ovoga članka
stječe objavom prijave od datuma podnošenja prijave ili datuma stjecanja
prava prvenstva. Za razdoblje odgode objave prijave pravo sprečavanja neovlaštene
uporabe odnosi se samo na slučaj kršenja prava kada je očevidno postojalo
saznanje treće osobe o obličju proizvoda iz prijave.

(4) Nositelj industrijskoga obličja ima pravo zahtijevati od svake osobe
koja stavlja ili namjerava staviti na tržište proizvod koji sadržava, čini
ili u bitnome oponaša zaštićeno obličje proizvoda, podatke o podrijetlu
proizvoda i prometnim putovima proizvoda ili dokumentaciju za taj proizvod.

*Ograničenje prava iz industrijskoga obličja*

Članak 32.

(1) Isključiva prava iz industrijskoga obličja ne utječu na uporabu
proizvoda koji sadrže ili čine zaštićeno obličje proizvoda:

1. u privatne i netrgovačke svrhe,

2. u pokusne svrhe,

3. u svrhu obavješćivanja javnosti ili svrhu obrazovanja, ako je to
u skladu s dobrim poslovnim običajima i ne nanosi štetu interesima nositelja
prava, te ako upućuje na nositelja prava i oblikovatelja.

(2) Isključiva prava iz industrijskoga obličja ne odnose se na proizvode
koji sadrže ili na koje je primijenjeno zaštićeno obličje proizvoda ako
oni čine opremu, pribor ili zamjenske dijelove brodova ili zrakoplova koji
privremeno uđu na teritorij (akvatorij) Republike Hrvatske, uključujući
i uvoz proizvoda radi popravaka kao i samo izvršenje popravaka tih brodova
ili zrakoplova.

*Pravo treće osobe na temelju prethodnoga
korištenja*

Članak 33.

(1) Nositelj prava ne može se pozivati na isključiva prava prema trećoj
osobi koja se koristila istim obličjem proizvoda ili je obavila uvjerljive
pripreme za korištenje istoga obličja proizvoda prije dana podnošenja prijave
Zavodu ili stjecanja prava prvenstva, ako je zahtijevano, pod uvjetom da
je treća osoba izradila obličje proizvoda bez saznanja o postojanju industrijskoga
obličja koje u to vrijeme nije bilo dostupno javnosti.

(2) Treća osoba iz prethodnoga stavka ne može koristiti obličje proizvoda
iz stavka 1. ovoga članka na način koji prelazi okvire redovitih poduzetničkih
djelatnosti.

(3) Treća osoba ne može prenijeti pravo iz ovoga članka ako istodobno
ne prenese i vlasništvo oblika poduzetništva kojim se služila u provedbi
prava korištenja obličja proizvoda.

(4) Podaci iz ovoga članka upisuju se u registar na način utvrđen Pravilnikom.

*Trpljenje uporabe industrijskoga obličja*

Članak 34.

(1) Nositelj ranijega industrijskoga obličja neće imati pravo tražiti
poništaj kasnijega industrijskoga obličja, temeljem svoga ranijega prava
prvenstva, niti zabraniti uporabu kasnijega istovjetnoga ili bitno sličnoga
industrijskoga obličja ako je za vrijeme od pet godina svjesno trpio tu
uporabu, osim ako je kasnije industrijsko obličje zaštićeno zlonamjerno.

(2) Nositelj kasnijega industrijskoga obličja neće imati pravo zabraniti
uporabu nositelju ranijega industrijskoga obličja.

(3) Trpljenje uporabe industrijskoga obličja u smislu stavka 1. ovoga
članka ne može biti razlog za njegovo brisanje iz registra.

Dio četvrti

PROMJENE NA INDUSTRIJSKOM OBLIČJU

*Upis promjena*

Članak 35.

(1) Na zahtjev podnositelja prijave ili nositelja industrijskoga obličja,
Zavod upisuje u registar sve promjene koje se odnose na promjenu osobnoga
imena ili mjesta prebivališta ako je riječ o fizičkoj osobi, tvrtke ili
sjedišta podnositelja kao i druge promjene do kojih je došlo nakon podnošenja
prijave industrijskoga obličja ili nakon priznanja industrijskoga obličja,
pod uvjetom da one odgovaraju pravom stanju i nemaju utjecaja na samo industrijsko
obličje.

(2) Promjene upisane u registar industrijskih obličja objavljuju se
u službenom glasilu Zavoda.

(3) Podaci koje treba sadržavati zahtjev za upis bilo koje promjene
na industrijskom obličju propisuju se Pravilnikom.

*Licencija*

Članak 36.

(1) Nositelj industrijskoga obličja može ustupiti trećim osobama pravo
na korištenje industrijskoga obličja, na čitavom teritoriju ili dijelu
teritorija Republike Hrvatske.

(2) Pravo na korištenje industrijskoga obličja stječe se na temelju
ugovora o licenciji, a to pravo ima učinak prema trećim osobama nakon upisa
licencije u registar. Upis licencije vrši se na zahtjev nositelja industrijskoga
obličja.

(3) Ugovor o licenciji mora biti sastavljen u pisanom obliku i potpisan
od strane ugovornih stranaka.

(4) Nositelj industrijskoga obličja može ostvarivati prava iz industrijskoga
obličja prema stjecatelju licencije koji krši neku odredbu iz ugovora o
licenciji posebice u odnosu na trajanje, upisom obuhvaćen opseg u kojem
se industrijskim obličjem smije koristiti, u odnosu na vrstu proizvoda
za koje se licencija daje, područje na kojem se industrijskim obličjem
može koristiti i u odnosu na kakvoću proizvedenih proizvoda.

(5) Stjecatelj licencije može pokrenuti sudski spor u pogledu kršenja
prava koja proizlaze iz industrijskoga obličja samo ako se nositelj industrijskoga
obličja s tim suglasi.

(6) Stjecatelj licencije ovlašten je davati podlicenciju samo ako je
to izričito ugovoreno.

*Zalog i ovrha*

Članak 37.

(1) Industrijsko obličje može biti predmetom prava zaloga i predmetom
ovrhe.

(2) Prava iz stavka 1. ovoga članka imaju učinak prema trećim osobama
tek nakon upisa u registar.

*Prijenos prava*

Članak 38.

(1) Podnositelj prijave ili nositelj industrijskoga obličja može na
drugoga prenijeti svoje pravo iz prijave ili industrijsko obličje, u cijelosti
ili djelomično.

(2) Uz zahtjev za prijenos prava mora biti podnesen ovjerovljeni prijepis
ugovora, ili dijela ugovora koji pokazuje prijenos prava, ili potvrda o
prijenosu prava potpisana od staroga i novoga nositelja prava.

(3) Ugovor o prijenosu prava posebice mora sadržavati naznaku ugovornih
stranaka, registarski broj industrijskoga obličja ili broj prijave industrijskoga
obličja.

(4) Upis prijenosa prava vrši se na zahtjev staroga ili novoga nositelja
industrijskoga obličja i objavljuje u službenom glasilu Zavoda.

Dio peti

STJECANJE, TRAJANJE, ODRŽAVANJE I PRESTANAK VRIJEDNOSTI INDUSTRIJSKOGA
OBLIČJA

*Stjecanje industrijskoga obličja*

Članak 39.

(1) Industrijsko obličje se stječe donošenjem odluke o priznanju prava
i upisom industrijskoga obličja u registar.

(2) Datum upisa industrijskoga obličja u registar jednak je datumu donošenja
odluke o priznanju industrijskoga obličja.

*Trajanje i održavanje industrijskoga obličja*

Članak 40.

(1) Industrijsko obličje traje 10 godina računajući od datuma podnošenja
prijave industrijskoga obličja.

(2) Vrijednost industrijskoga obličja može se produžavati i to za razdoblja
od po 5 godina do najduže 20 godina neprekidnoga ukupnoga trajanja zaštite,
pod uvjetom da nositelj industrijskoga obličja tijekom posljednje godine
trajanja razdoblja zaštite ili najkasnije šest mjeseci nakon isteka toga
razdoblja Zavodu podnese zahtjev za produženje vrijiednosti industrijskoga
obličja i uplati odgovarajuću pristojbu i naknadu troškova postupka održavanja.

(3) Novo razdoblje zaštite započinje danom isteka prethodnoga razdoblja
zaštite.

(4) Podaci koje treba sadržavati zahtjev za produženje vrijednosti industrijskoga
obličja propisuju se Pravilnikom.

*Prestanak vrijednosti industrijskoga obličja*

Članak 41.

(1) Industrijsko obličje prestaje vrijediti:

1. ako istekne rok vrijednosti industrijskoga obličja u smislu prethodnoga
članka ovoga Zakona;

2. na temelju izjave nositelja o odricanju od industrijskoga obličja,
i to sljedećeg dana od dana predaje Zavodu izjave u pisanom obliku o odricanju;
ta izjava neće imati pravni učinak ako je određeno pravo u registar upisano
u korist trećih osoba, a nositelj industrijskoga obličja prethodno nije
pribavio pisanu suglasnost tih osoba;

3. prestankom pravne osobe koja je nositelj industrijskoga obličja,
ili smrću fizičke osobe koja je nositelj industrijskoga obličja na dan
prestanka ili na dan smrti, osim ako je pravo preneseno na pravne sljednike
pravne osobe ili na nasljednike fizičke osobe.

(2) Prestanak vrijednosti industrijskoga obličja upisuje se u registar
industrijskih obličja.

*Proglašavanje rješenja o priznanju industrijskoga obličja
ništavim*

Članak 42.

(1) Zavod donosi rješenje o proglašenju rješenja o priznanju industrijskoga
obličja ništavim ako se utvrdi da nisu postojali uvjeti za priznanje industrijskoga
obličja predviđeni ovim Zakonom.

(2) Rješenje o priznanju industrijskoga obličja može se proglasiti ništavim
za sve vrijeme trajanja zaštite i nakon prestanka vrijednosti industrijskoga
obličja u smislu prethodnoga članka ovoga Zakona, i to po službenoj dužnosti,
na prijedlog zainteresirane osobe ili na prijedlog državnoga odvjetnika.

(3) Uz prijedlog za proglašavanje ništavim rješenja o priznanju industrijskoga
obličja podnose se potrebni dokazi.

(4) Podaci koje treba sadržavati prijedlog za brisanje industrijskoga
obličja zbog ništavosti propisuju se Pravilnikom.

Dio šesti

ZAJEDNIČKE ODREDBE O POSTUPKU PRED ZAVODOM

*Drugi propisi koji se primjenjuju u postupku
pred Zavodom*

Članak 43.

Za pojedina pitanja iz postupka, koja nisu uređena ovim Zakonom, primjenjivat
će se Zakon o općem upravnom postupku.

*Pristojbe i naknade troškova postupka*

Članak 44.

(1) Za stjecanje i održavanje industrijskoga obličja plaćaju se pristojbe
i naknade troškova postupka u skladu s posebnim propisima.

(2) Ako pristojbe ili naknade u postupku za priznanje industrijskoga
obličja ne budu plaćene, prijava će se odbaciti, a u slučaju neplaćanja
pristojbi ili naknada za održavanje industrijskoga obličja, to pravo prestaje
vrijediti.

*Registri*

Članak 45.

(1) Zavod vodi registar prijava, registar industrijskih obličja i registar
zastupnika.

(2) Registri iz stavka 1. ovoga članka javni su.

(3) Zavod je dužan omogućiti zainteresiranim osobama uvid u podatke
o objavljenim prijavama i priznatim industrijskim obličjima.

(4) Zavod izdaje na zahtjev svake zainteresirane osobe izvadak iz registra
industrijskih obličja.

(5) Podaci koji se upisuju u registre iz stavka 1. ovoga članka propisuju
se Pravilnikom.

*Službeno glasilo Zavoda*

Članak 46.

(1) Zavod izdaje službeno glasilo u kojem se objavljuju prijave industrijskoga
obličja, priznata prava i produženja vrijednosti industrijskoga obličja,
prijenosi prava, brisanja industrijskoga obličja iz registra i drugi podaci
o industrijskom obličju predviđeni ovim Zakonom.

(2) Sadržaj podataka koji se objavljuju u službenom glasilu Zavoda propisuju
se Pravilnikom.

*Pretraživanje*

Članak 47.

Zavod obavlja, na zahtjev svake zainteresirane osobe, usluge pretraživanja
na istovjetnost i sličnost podnesenih i registriranih industrijskih obličja
s učinkom u Republici Hrvatskoj.

*Zastupanje*

Članak 48.

Opća načela zastupanja i posebni uvjeti na temelju kojih fizičke ili
pravne osobe koje nemaju prebivalište ili stvarno i djelatno poslovno sjedište
u Republici Hrvatskoj mogu ostvarivati prava iz ovoga Zakona u postupku
pred sudovima i tijelima uprave, preko ovlaštenih zastupnika, uređeni su
posebnim propisima.

*Međunarodna registracija*

Članak 49.

U postupku priznanja industrijskoga obličja prema odredbama međunarodnih
ugovora kojih je Republika Hrvatska članica, primjenjuju se odredbe ovoga
Zakona u svim pitanjima koja nisu uređena tim ugovorima.

Dio sedmi

GRAĐANSKOPRAVNA ZAŠTITA

*Tužba zbog povrede prava*

Članak 50.

(1) Nositelj industrijskoga obličja, ako su mu povrijeđena ili ugrožena
prava iz članka 31. ovoga Zakona, može tužbom zahtijevati od nadležnog
suda:

1. utvrđivanje postojanja povrede industrijskoga obličja;

2. zabranu izvršene ili namjeravane povrede industrijskoga obličja;

3. uklanjanje stanja nastaloga izvršenom povredom industrijskoga obličja
uključujući uništenje predmeta kojima se vrši povreda industrijskoga obličja;

4. naknadu štete;

5. objavljivanje presude na trošak tuženika.

(2) Postupak po tužbi u smislu stavka 1. ovoga članka je hitan.

*Zastara*

Članak 51.

Tužba zbog povrede industrijskoga obličja može se podnijeti u roku od
tri godine od saznanja za povredu i počinitelja, a najkasnije pet godina
od izvršene povrede.

*Privremene mjere*

Članak 52.

(1) Ako nositelj industrijskoga obličja učini vjerojatnim da je njegovo
pravo povrijeđeno ili da postoji opasnost od povrede zbog čega mu prijeti
teško nadoknadiva šteta, može od suda zahtijevati:

1. izricanje privremene mjere zabrane obavljanja radnji kojima se vrijeđa
pravo nositelja industrijskoga obličja;

2. privremeno oduzimanje predmeta koji protupravno sadrže, čine ili
u bitnome oponašaju industrijsko obličje ili njihovo isključenje iz prometa;

3. mjere za osiguranje dokaza o predmetima iz prethodne točke ovoga
stavka i mjere za očuvanje postojećega stanja.

(2) Nositelj industrijskoga obličja može zahtijevati izricanje privremenih
mjera i prije podnošenja tužbe, uz uvjet da tužbu podnese u roku od 20
radnih dana ili 31 kalendarskoga dana, ovisno o tome koji je rok dulji.

(3) Ako nositelj industrijskoga obličja ne podnese tužbu u roku iz stavka
2. ovoga članka, sud može na temelju zahtjeva tuženika postupak obustaviti
i ukinuti zahtjevne mjere.

*Naknada štete*

Članak 53.

(1) Sud može odrediti nositelju industrijskoga obličja naknadu štete
ako se dokaže da su zahtijevane mjere iz članka 52. stavka 1. ovoga Zakona
neutemeljene.

(2) Sud može odrediti nositelju industrijskoga obličja polog odgovarajućega
novčanoga iznosa radi osiguranja osobe protiv koje se izriče privremena
mjera.

*Sudsko priznanje i prijenos prava*

Članak 54.

(1) Ako je prijavu industrijskoga obličja podnijela neovlaštena osoba
ili je industrijsko obličje priznato i upisano u registar na ime neovlaštene
osobe suprotno odredbama članka 8. ovoga Zakona, ovlaštena osoba može podnijeti
zahtjev sudu za priznanje na zakonu utemeljenih ovlasti i/ili za prijenos
pripadajućih prava u cijelosti ili djelomično, neovisno o drugim pravima
i zahtjevima koji proizlaze iz industrijskoga obličja.

(2) Ovlaštena osoba iz prethodnoga stavka može pokrenuti sudski postupak
u roku od tri godine od dana objave prijave, a u slučaju kada sud utvrdi
da neovlaštena osoba nije postupala u dobroj vjeri, za svo vrijeme trajanja
zaštite industrijskoga obličja.

(3) Ako sud donese pravomoćnu odluku o priznanju i prijenosu prava iz
ovoga članka, prava licencije i druga prava upisana u korist trećih osoba,
prestaju danom upisa nastalih promjena u registar. Ako su se prije priznanja
prava iz ovoga članka, neovlašteni nositelj prava ili korisnik lincencije
koristili pravom ili obavili uvjerljive pripreme za korištenje prava u
dobroj vjeri, mogu dobiti pravo neisključive licencije u roku i pod uvjetima
uobičajeno potrebnim za korištenje prava ako to zahtijevaju u roku od tri
mjeseca od dana prijema obavijesti koju im uputi Zavod nakon upisa novoga
nositelja prava.

(4) Zavod će upisati u registar utvrđene činjenice iz dostavljene pravomoćne
sudske odluke i druge promjene iz ovoga članka.

Dio osmi

PREKRŠAJNE ODREDBE

*Prekršaji*

Članak 55.

(1) Novčanom kaznom od 5.000,00 do 50.000,00 kuna kaznit će se za prekršaj
pravna osoba koja izrađuje, nudi, stavlja na tržište (u promet), uvozi,
izvozi ili rabi proizvod koji sadržava ili na koji je primijenjeno tuđe
industrijsko obličje te skladišti takav proizvod u navedene svrhe.

(2) Novčanom kaznom od 1.000,00 do 5.000,00 kuna kaznit će se za prekršaj
fizička osoba te odgovorna osoba u pravnoj osobi koja odbija dati podatke
o podrijetlu i načinu stjecanja proizvoda koja je zatečena u posjedu takvih
proizvoda koji su nezakonito proizvedeni ili stavljeni u promet ili koja
prenosi prava na treću osobu ili se koristi licencijom protivno odredbama
ugovora o licenciji ili koja nezakonito prisvaja naslov oblikovatelja industrijskoga
obličja.

(3) Za prekršaj iz stavka 1. ovoga članka kaznit će se novčanom kaznom
od 6.000,00 do 60.000,00 kuna odgovorna osoba u pravnoj osobi.

(4) Za prekršaj iz stavka 1. ovoga članka kaznit će se novčanom kaznom
od 1.000,00 do 5.000,00 kuna fizička osoba.

(5) Novčanom kaznom od 20.000,00 kuna kaznit će se fizička osoba za
prekršaje iz stavka 1. ovoga članka počinjene radi stjecanja imovinske
koristi.

(6) Proizvodi koji su bili namijenjeni ili uporabljeni za počinjene
prekršaje iz stavka 1. ovoga članka, oduzet će se i uništiti.

Dio deveti

PRIJELAZNE I ZAVRŠNE ODREDBE

*Postupci u tijeku*

Članak 56.

(1) Postupci za priznanje industrijskoga obličja koji do dana početka
primjene ovoga Zakona nisu završeni nastavit će se prema odredbama ovoga
Zakona.

(2) Nositelj prava na model ili uzorak čija vrijednost nije prestala
do dana stupanja na snagu ovoga Zakona, može nakon 10 godina vrijednosti
zahtijevati produženje zaštite dva puta po 5 godina pod jednakim uvjetima
i s jednakim pravima kao i nositelji industrijskoga obličja po ovom Zakonu.

(3) U slučaju iz stavka 2. ovoga članka Zavod će preimenovati model
ili uzorak čija se vrijednost produžava, upisati ga u registar industrijskih
obličja, te objaviti produženje prava u službenom glasilu Zavoda.

(4) Postupci zbog povrede modela ili uzorka ili povrede prava iz prijave
modela ili uzorka, te postupci za proglašavanje rješenja o priznanju prava
na model ili uzorak ništavim, koji do dana početka primjene ovoga Zakona
nisu završeni dovršit će se prema propisima koji su bili na snazi do dana
početka primjene ovoga Zakona.

*Prestanak važenja drugih propisa*

Članak 57.

Danom početka primjene ovoga Zakona prestaju važiti odredbe Zakona o
industrijskom vlasništvu ("Narodne novine", broj 53/91., 19/92., 61/92.
i 26/93.), u dijelu koji se odnosi na modele i uzorke, osim odredaba o
zastupanju (članak 172a.) koje se primjenjuju do donošenja posebnog propisa.

*Provedbeni propis koji donosi ravnatelj Zavoda*

Članak 58.

Ravnatelj Zavoda Pravilnikom pobliže uređuje pitanja iz članaka: 12.
stavka 4., 18. stavka 1., 22. stavka 3., 24. stavka 3., 28. stavka 2.,
29. stavka 2., 33. stavka 4., 35. stavka 3., 40. stavka 4., 42. stavka
4., 45. stavka 5. i 46. stavka 2. ovoga Zakona.

*Stupanje na snagu ovoga Zakona*

Članak 59.

Ovaj Zakon stupa na snagu osmoga dana od dana objave u "Narodnim novinama",
a primjenjuje se od 1. siječnja 2000.

Klasa: 310-01/99-01/01
Zagreb, 30. lipnja 1999.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
akademik Vlatko Pavletić, v. r.

Zakon, NN 78/1999-1395